text: Har ikke afgørende spor efter rambuk-tyvene
  09 juli 2014 kl. 09.26
  Politiet har endnu ikke fået den afgørende oplysning om det spektakulære rambuktyveri i butikscentret Bryggen i Vejle for en uge siden.
  - Vi har fået en del henvendelser, siger vicepolitiinspektør Frede Nissen, leder af lokalpolitiet i Vejle. Men vi står ikke lige foran et gennembrud. Vi efterforsker alle de sædvanlige steder.
  Ved rambuktyveriet blev der stjålet Apple-produkter for over en halv million kroner i forretningen Humac i stueetagen i Bryggen.
  En stjålet Mazda blev kørt gennem butikkens gitter ? og i løbet af få minutter fyldte tyvene computere og tablets i store, hvide sække.
  Tyvene havde en stor firhjulstrækker ? muligvis af mærket Audi eller Porsche ? med og kørte fra stedet, da vægterne ankom.
  - Vi undersøger de forskellige spor, bl.a. sækkene, siger Frede 
  Nissen. Men vi er stadig interesseret i vidner, der kan bidrage til opklaringen.
  Rambuktyveriet var meget professionelt gennemført. Frede Nissen betegnede tyveriet som "meget kraftigt".
  